સિંહપ્રજાતી માટે જૂન માસથી સંવનનનો તબકકો શરૂ થતો હોય આ વર્ષા ઋતુનાં સમયમાં મોટી સંખ્યામાં મેટિંગ થતુ હોય છે અને સિંહણો ગર્ભધારણ કરે છે. ચોમાસાની વિદાય સાથે શિયાળાનાં આગમન પહેલા સિંહણોનો પ્રસુતીનો તબકકો શરૂ થઇ જાય છે. હાલ ગીરનાં જંગલમાં સિંહણો ફરી નવા સિંહબાળોને જન્મ આપી રહી છે. ગીરનાં આરક્ષીત જંગલમાં અંદાજે પાંત્રીસથી ચાલીસ જેટલી સિંહણોએ ગર્ભધારણ કરેલ જેની પ્રસુતી થવાનું શરૂ થઇ ચુકયુ હોય અત્યારે નેવુથી સો જેટલા સિંહબાળોનો જન્મ થયો છે. આ સિંહબાળોની કીલકીલાટથી ગીરનાં જંગલમાં સિંહદર્શનને જતા પ્રવાસીઓ પણ ભારે આનંદીત બને છે અને માદા સાથે સિંહબાળોને જોઇ વન વિભાગનાં અધિકારીઓ અને કર્મચારીઓ પણ ખુશી સાથે ગૌરવ અનુભવી રહયા છે.